KLASA: 034-05/24-01/51

URBROJ: 711-02-01/02-2024-02

Zagreb, 22. ožujka 2024.

 **ZDRAVKO IVANČAN**

 **općinski načelnik Općine Molve**

**Predmet: mišljenje na zahtjev obveznika Zdravka Ivančana,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 20. ožujka 2023. pod KLASA: 034-05/24-01/51, zaprimilo zahtjev za mišljenje koje je podnio obveznik Zdravko Ivančan, općinski načelnik općine Molve.

U podnesenom zahtjevu obveznik postavlja upit do kojeg stupnja ili koljena krvnog ili rodbinskog srodstva se smatra da je općinski načelnik u sukobu interesa kod zaključivanja ugovora ili dodjele potpore za financiranje udruga ako je predsjednik udruge koja se javila na javni poziv u krvnom srodstvu s općinskim načelnikom te može on li sklopiti ugovor s takvom udrugom.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., dalje: ZSSI) na 44. sjednici održanoj 22. ožujka 2024.g., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 5. stavkom 3. ZSSI-a propisano da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Isto tako, člankom 5. stavkom 6. propisano je da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Povjerenstvo ističe kako se navedene okolnosti najčešće odnose na bliski osobni odnos između obveznika i navedene osobe (prijateljstvo, kumstvo i sl.) kao i situacije u kojima postoji zajednički materijalni ili nematerijalni interes obveznika i navedene osobe.

Povjerenstvo isto tako napominje kako je člankom 9. ZSSI-a propisano da će se, ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

U konkretnom slučaju, obveznik bi, ukoliko je predsjednik udruge član njegove obitelji u smislu ZSSI-a ili je s njim povezan bliskim osobnim odnosom odnosno nekim drugim financijskim ili nefinancijskim interesom, dužan postupiti sukladno čl. 9. ZSSI-a odnosno izuzeti se iz postupka dodjele sredstava navedenoj udruzi, delegirati sklapanje ugovora o financiranju na drugu osobu (zamjenika, pročelnika ili drugog službenika) te deklarirati povezanost s navedenim predsjednikom udruge Općinskom vijeću Općine Molve, svim sudionicima koji u postupku donose odluke te zainteresiranoj javnosti putem službene mrežne stranice Općine Molve.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Zdravku Ivančanu, elektroničkom dostavom
2. Objava na internetskoj stranici Povjerenstva
3. Pismohrana